  Анжелика Тихонова корреспондент Корка пуктон, липиськон, аран… Удмуртъёс трос пӧртэм ужез ӵошен огазеяськыса, веме карыса, ужало. Озьы, уго, капчигес но, ӝоггес но, шулдыргес но. Соин но, дыр, удмуртъёсты ужась, тыршись калыкен нимало. Тани Башкириысь удмуртъёс бер сӥзьыл ӟазег ишкон веме мыто. Отчы ӵыжы-выжы, бускель кышномуртъёсты ӧтё. Ӵапак со сярысь ивортодэтъя «Удмуртия» агентстволэн корреспондентэзлы Башкириысь удмуртъёслэн Историяя но лулчеберетъя центрысьтызы методист Ксения Милиятова вераз. Ксения Милиятовалэн кылъёсызъя, туннэ нуналлы ӟазег ишкон веме Башкириысь Татышлы ёросысь Выльгурт, Калмияр, Вязовка, Нижбалтач, Вылысьбалтач, Бальзюга, Кызыл-Яр, Бигинеево, Арибашево удмурт гуртъёсын ортчытъяло. Бурдоосты вандон борды вазь ӵукна ик кутско. Ӟазег ишкисьёс 10 муртлэсь трос люкасько, нуналскын соос ог 10-30 ӟазегез ишко. Нырысь мунчо эсто, ужасьёслы шуныт мед луоз но кутӥськыны пӧсь ву мед луоз шуыса. Вандэм ӟазеглэсь йырзэ, кукъёссэ, бурдзэ вандыса, сое пуртые парить карыны поно. Озьы гонэз умойгес ишкиське. Ӵушкамлэсь азьло, бурдысьтыз вак тылыоссэ вӧяськыны басьто, нош бадӟымъёссэ – ӵужиськыны Ксения Милиятова, Башкириысь Удмуртъёслэн историяя но лулчеберетъя центрысьтызы методистӞазег ишкон куспазы нылкышноос ас улонзы, сюлмаськонъёссы, шумпотонъёссы сярысь верасько, тунсыко фильмъёс, пӧраськон рецептъёс сярысь мадё. Собере пӧртэм кырӟанъёс кырӟаны кутско: удмуртсэ но, ӟучсэ но, бигерзэ но. Ваньзэ ӟазегъёсты ишкыса, соосты миськон борды басьтӥсько. Куд-ог гуртъёсын, азьло вакытъёсы кадь, ӟазегъёсты карнанэн, кык палаз ошыса, ошмесэ нуыса гылъяло. Нош кинъёс, дыр, доразы гинэ мисько на Ксения Милиятова, Башкириысь Удмуртъёслэн историяя но лулчеберетъя центрысьтызы методистУж бырем бере, ваньзэсты ик кузё коркае утялтыны пырто. Вемее лыктэмъёсты сюдыны ӟазеглэсь тымуссэ пӧзьтэм лымын ӝук, шыд пӧрало, сӥльзэ ӝӧк вылэ пукто. Озьы ик табань, шаньги, чай потто. Мон пичи дыръя, тодӥсько на, ӝытазе шыд но ӝук сиыны нимаз вань туганъёсты (ӵыжы-выжыосты - ред.) ӧтиськом вал. Нош али шыд сиёнэз соку ик, уж бырем бере, ортчыто - ӟазег пӧзьтэм лымын ӝук пӧрало. Ӟазег ишкисьёслы тау карыса, кузёос соосты ӝӧк сьӧры ӧтё, ческыт ӝукен но ӟазег сӥлен сектаны Ксения Милиятова, Башкириысь Удмуртъёслэн историяя но лулчеберетъя центрысьтызы методист Агай муртъёслы - семьяослэн кузёоссылы - йыр сёто, нош нылкышноослы - ӟазег ишкисьёслы - ӵемон. «Вуоно арын нош трос мед луоз ӟазегды», - кузёослы шуо Валамон ини, та ужез ас семьяен гинэ но лэсьтыны луоно, но удмуртъёс котьку сямен трос ӟазег но, мукет тылобурдо но вордо. Ӵошен люкаськыса, ужез трослы капчигес быдэстыны. Ксения Милиятовалэн кылъёсызъя, вемеын котькуд нылкышнолы уж «жыме» (шеде – ред.). Тегъёс: Лулчеберет Удмуртия йӧскалыклулчеберет Башкирия удмуртъёс йылолъёс  